2.

Príloha XI sa mení a dopĺňa takto: a) V časti A sa body 1 a 2 nahrádzajú týmto: „1. Za špecifikovaný rizikový materiál sa označili tieto tkanivá: i) lebka okrem sánky a vrátane mozgu a očí a miecha hovädzieho dobytka staršieho ako 12 mesiacov, chrbtica okrem chvostových stavcov, tŕňových a priečnych výbežkov krčných, hrudných a driekových stavcov a stredného krížového hrebeňa a krídiel krížovej kosti, ale vrátane ganglií zadných koreňov hovädzieho dobytka staršieho ako 24 mesiacov, a mandle, črevá od dvanástorníka po konečník a mezentérium hovädzieho dobytka v každom veku; ii) lebka vrátane mozgu a očí, mandle a miecha oviec a kôz vo veku viac ako 12 mesiacov alebo oviec a kôz, ktorým sa stály rezák už prerezal cez ďasno, a slezina a ileum oviec a kôz všetkých vekových kategórií. Vek uvedený v bode i) na odstránenie chrbtice u hovädzieho dobytka sa môže upraviť zmenou a doplnením nariadenia na základe štatistickej pravdepodobnosti výskytu BSE v príslušných vekových skupinách populácie hovädzieho dobytka v Spoločenstve, ktorá sa zakladá na výsledkoch monitorovania BSE podľa kapitoly A.I prílohy III. 2. Odchylne od bodu 1 písm. i) sa môže prijať rozhodnutie v súlade s postupom uvedeným v článku 24 ods. 2 s cieľom povoliť používanie chrbtice a ganglií zadných koreňov hovädzieho dobytka: a) narodeného, trvale chovaného a usmrteného v členských štátoch, pri ktorom sa na základe vedeckého hodnotenia stanovilo, že výskyt BSE u domáceho hovädzieho dobytka je vysoko nepravdepodobný, no nevylučuje sa; alebo b) narodeného po dátume efektívneho uplatňovania zákazu kŕmenia prežúvavcov cicavčími bielkovinami v členských štátoch, v ktorých bola zaznamenaná BSE u domácich zvierat, alebo u ktorých sa na základe vedeckého hodnotenia stanovilo, že výskyt BSE u domácich zvierat je pravdepodobný. Švédsku sa môže udeliť táto výnimka na základe predložených a prehodnotených dôkazov. V ostatných členských štátoch sa táto výnimka môže v prípade potreby uplatňovať na základe predloženia presvedčivých podporných dôkazov Komisii týkajúcich sa písmen a) a b). Členské štáty, ktorým sa udelí uvedená výnimka, okrem splnenia požiadaviek stanovených v prílohe III kapitole A oddiele I zabezpečia, aby sa jeden zo zrýchlených testov uvedených v prílohe X kapitole C bode 4 uplatňoval na všetok hovädzí dobytok vo veku nad 30 mesiacov, ktorý: i) uhynul v poľnohospodárskom podniku alebo počas prepravy, ale nebol usmrtený na účely ľudskej spotreby, s výnimkou uhynutých zvierat vo vzdialených oblastiach s nízkou hustotou, ktoré sa nachádzajú v členských štátoch, v ktorých výskyt BSE nie je pravdepodobný; ii) podliehal bežnému usmrteniu na účely ľudskej spotreby. Odborníci Komisie môžu vykonať kontroly na mieste s cieľom ďalšieho overenia predložených dôkazov v súlade s článkom 21.“ b) Príloha D sa mení a dopĺňa takto: i) Bod 1 sa vypúšťa. ii) Dopĺňa sa tento bod 5: „5. a) Bez toho, aby bolo dotknuté rozhodnutie Komisie 2005/598/ES, Spojené kráľovstvo zabezpečí, aby hovädzí dobytok narodený alebo chovaný v Spojenom kráľovstve pred 1. augustom 1996 nebol odosielaný z tohto územia do ostatných členských štátov alebo tretích krajín. b) Spojené kráľovstvo zabezpečí, aby sa mäso ani produkty z hovädzieho dobytka narodeného alebo chovaného v Spojenom kráľovstve po 31. júli 1996 a zabitého pred 15. júnom 2005 neodosielalo z jeho územia do ostatných členských štátov ani do tretích krajín. c) Spojené kráľovstvo zabezpečí, aby sa chrbtice z hovädzieho dobytka narodeného alebo chovaného v Spojenom kráľovstve po 31. júli 1996 a zabitého pred nadobudnutím účinnosti tohto nariadenia, ani produkty z takýchto chrbtíc neodosielali z jeho územia do ostatných členských štátov ani do tretích krajín.“